हैदराबाद: भारत के सलामी बल्लेबाज लोकेश राहुल की खराब फार्म पिछले कुछ समय से टीम के लिए परेशानी का सबब बनी हुई है लेकिन टीम प्रबंधन लगातार उनका बचाव कर रहा है। बल्लेबाजी कोच संजय बांगड़ ने शनिवार को कहा कि राहुल की तकनीक में कोई खामी नहीं है। बल्लेबाजी के लिए आसान मानी जा रही हैदराबाद की पिच पर कर्नाटक का यह बल्लेबाज 25 गेंद में महज चार रन बनाकर आउट हो गया। क्रीज पर उनके साथ बल्लेबाजी कर रहे पृथ्वी शॉ पूरी तरह सहज दिखाई दिए। राहुल का बल्ला पहले टेस्ट मैच में भी खामोश रहा था और वह बिना खाता खोले ही पवेलियन लौट गए थे।